SAID dreig met regsaksie oor jongste Zuma-boekOmslag van die boek (NB Uitgewers) Die Suid-Afrikaanse Inkomstediens (SAID) oorweeg dit om regsaksie te neem teen die ondersoekende joernalis Jacques Pauw en die Sunday Times. Pauw skryf in sy nuutste boek, The President’s Keepers, dat pres. Jacob Zuma ’n “salaris” van R1 miljoen per jaar van ’n omstrede tendermagnaat ontvang het sonder om dit aan die SAID te verklaar. Die Sunday Times het Sondag hieroor berig met die opskrif Gangster Republic. Sandile Memela, woordvoerder van die SAID, het gesê is baie bekommerd oor die publisering van vertroulike inligting rakende belastingbetalers wat strydig is met die Wet op Belastingadministrasie. Volgens Memela verbied die wet die openbaarmaking van belastingbetalers se inligting deur ’n SAID-beampte of ’n voormalige SAID-beampte. Memela het gesê Pauw het die wet oortree. “Hy maak verder die ongegronde bewering dat Tom Moyane, kommissaris van die SAID, pres. Zuma bystaan om sy belastingverpligtinge te vermy. Hy voer aan die SAID kan sedert Moyane se aanstelling nie sy mandaat vervul nie, aangesien Moyane glo sy posisie gebruik om die president te beskerm.” Volgens Memela oorweeg die SAID regstappe teen Pauw en die Sunday Times. “Die SAID verwerp met minagting die bewerings dat beamptes wat Zuma se belastingsake hanteer het uit die organisasie verwyder is. Nog ’n feit wat bewys dat die boek en die koerantartikel geen feitelike inhoud bevat nie, is dat al die voormalige SAID-amptenare wat in die artikel genoem word, vrywillig by die SAID bedank het.” Memela het gesê die kommissaris sowel as alle huidige en vorige SAID-beamptes is verplig om die vertroulikheid van enige belastingbetalers se inligting te handhaaf, ondanks die posisie of status van die betrokke belastingbetaler. “Die SAID kan nie dié tipe roekelose verslaggewing weerlê deur die korrekte inligting te publiseer nie, aangesien die organisasie sodoende die wet sal oortree en die verhouding tussen die organisasie en belastingbetalers sal skend.”